Республикэпсо зэхьэзэхуэ
Лэскэн щIыналъэм хыхьэ Урыху къуажэм и спорткомплексым алыдж-урым бэнэкIэмкIэ республикэпсо зэхьэзэхуэ щекIуэкIащ. Абы кърихьэлIат Къэбэрдей-Балъкъэрым, Осетие Ищхъэрэ — Аланием щыщ, 2003 — 2004 гъэхэм къалъхуа ныбжьыщIэхэр. ЗэIущIэр къызэзыгъэпэщар щIыпIэ администрацэм физическэ щэнхабзэмрэ спортымкIэ и къудамэмрэ ДЮСШ №2-мрэщ.
Зэхьэзэхуэр къыщызэIуахым кърихьэлIащ КъБР-м спортымкIэ и министр Хъущт Аслъэнбэчрэ Лэскэн администрацэм и Iэтащхьэ АфIэунэ Аслъэнрэ. Ахэр сабийхэм ехъуэхъуащ ехъулIэныгъэхэр яIэну, я цIэр дуней псом щызыгъэIун спортсмен цIэрыIуэхэр къахэкIыну. Зэпеуэ гуащIэм щытекIуащ Къардэн Ахьмэд, Лий Алим, КъуийцIыкIу Амир, Таз Заур, Атэлыкъ Къантемыр, Ныр Заур, Бэвыкъуэ Ильяс, Щауэ Сэлим, БищIо Заур, Къанло Залым, ХьэщIэлI Астемыр, Биту Ахьмэдхъан, Къардэн Эдуард, Щомахуэ Джамбулэт, БищIо Къантемыр сымэ.
Республикэ зэхьэзэхуэм щытекIуахэмрэ къыхэжаныкIахэмрэ медалхэмрэ щIыхь тхылъхэмкIэ ягъэпэжащ.
Махуэщ Шумахуэ.
